
RAPORT DE SPECIALITATE


          Ziua Internaţională a Persoanelor Vârstnice este sărbătorită în fiecare an, în data de 1 octombrie pentru promovarea drepturilor acestora, pentru promovarea unei imagini pozitive a îmbătrânirii. Sărbătoarea vârstnicilor a fost instituită la 14 decembrie 1990 de Adunarea Generală a Organizaţiei Naţiunilor Unite, în baza Rezoluţiei nr. 45/106. A fost iniţiată în 1982 prin elaborarea unui Plan internaţional de acţiune privind ajutorarea persoanelor în vârstă. Planul a fost adoptat în acelaşi an de către Adunarea Mondială privind Îmbătrânirea şi aprobat de către Adunarea Generală a ONU.
               Cu această ocazie este indicat să ne reamintim cât de valoroşi sunt oamenii, indiferent de vârsta lor. Statisticile demografice ale ultimilor ani indică o creștere masivă a ponderii persoanelor vârstnice în cadrul populației, iar pentru deceniul următor se anticipează o menținere și chiar o accelerare a acestei evoluții. Fenomenul îmbătrânirii populaţiei implică necesitatea acordării unei atenţii sporite nevoilor speciale şi problemelor cu care se confruntă persoanele în vârstă, în special în ceea ce priveşte riscul sărăciei şi excluziunii sociale. 
            Pe măsură ce crește speranța de viață și scade rata natalității, se va accentua și fenomenul de îmbătrânire demografică, determinând creșterea numărului de bătrâni și, implicit, sporirea poverii economice care „apasă” tot mai greu asupra populației active. Una dintre cele mai dramatice probleme cu care se confruntă bătrânii din România în prezent, o constituie nivelul redus al resurselor materiale. Dependența economică este forma cea mai strâns legată de dificultățile și obstacolele care caracterizează nivelul de trai al vârstnicilor. Dintre toate etapele de vârstă, bătrânețea este cea mai vulnerabilă față de presiunile și constrângerile economice. La aceasta contribuie atât caracteristicile biologice și psihologice specifice vârstei a treia, printre care fragilitatea, involuția și potențialul scăzut de activitate, cât și starea de dependență a unei mari părți dintre membrii acestui grup de vârstă, determinată de boală sau invaliditate, de imposibilitatea obiectivă de a-și asuma, în continuare, un rol activ.
           Având în vedere aspectele prezentate, propunem aprobarea cheltuielilor necesare pentru a organiza sărbătorirea “Zilei Internaţionale a Persoanelor Vârstnice” pentru persoanele vârstnice care au împlinit vârsta de 65 de ani cu domiciliul sau reşedinţa în municipiul Drobeta Turnu Severin aflaţi în evidenţele Direcţiei de Asistenţă Socială.

